ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0685/97 υποβολή: Friedhelm Frischenschlager (ELDR) προς την Επιτροπή (6 Μαρτίου 1997)

Θέμα: Τροποποίηση της Συνθήκης στο πλαίσιο της ΔΔ ώστε να καταστεί δυνατή η υποβολή προτάσεων δυσπιστίας κατά των μελών της Επιτροπής

Στο τμήμα Α, κεφάλαιο: συστάσεις για το μέλλον της τελικής έκθεσης της Προσωρινής Εξεταστικής Επιτροπής σχετικά με τις κατηγορίες παραβίασης ή κακής διαχείρισης του κοινοτικού δικαίου όσον αφορά την σπογγώδη εγκεφαλοπάθεια των βοοειδών (ΣΕΒ), η οποία εγκρίθηκε από το Ευρωπαϊκό Κοινοβούλιο με συντριπτική πλειοψηφία κατά τη σύνοδο του Φεβρουαρίου στο Στρασβούργο την Τετάρτη 19 Φεβρουαρίου 1997, συνιστάται, μεταξύ των άλλων, προς την Επιτροπή να υποβάλει στην Διακυβερνητική Διάσκεψη (ΔΔ) προτάσεις τροποποίησης της Συνθήκης για να καθίσταται δυνατή η υποβολή προτάσεων δυσπιστίας κατά των μελών της Επιτροπής.

Στο πλαίσιο του αυστηρού ελέγχου της εφαρμογής των συστάσεων του Ευρωπαϊκού Κοινοβουλίου από την Επιτροπή απευθύνω την ερώτηση στον Πρόεδρο κ. Jackes Santer, ως Πρόεδρο της Ευρωπαϊκής Επιτροπής.

Προτίθεται η Επιτροπή να ακολουθήσει την προαναφερθείσα σύσταση του Ευρωπαϊκού Κοινοβουλίου;

Εάν όχι, γιατί όχι;

Εάν ναι, ποιά συγκεκριμένα μέτρα έχει λάβει μέχρι τώρα η Επιτροπή για να εξασφαλίσει την εφαρμογή αυτής της σύστασης;

Ποιά στοιχεία συνθέτουν την πρόταση της Επιτροπής;

Ποιά είναι, κατά την άποψη της Επιτροπής, τα 10 σημαντικότερα ερωτήματα τα οποία τίθενται επί του θέματος αυτού;

Ποιά μορφή θα έχει η συνεργασία της Επιτροπής με το Ευρωπαϊκό Κοινοβούλιο κατά την εφαρμογή αυτής της σύστασης;

Απάντηση του κ. Santer εξ ονόματος της Επιτροπής (23 Μαΐου 1997)

Η ερώτηση αυτή ουσιαστικά επαναλαμβάνει τα στοιχεία που είχε θίξει το αξιότιμο μέλος του Κοινοβουλίου στην γραπτή ερώτησή του αριθ. 684/97 ((βλέπε σελίδα 25. )).

Σχετικά με τη σύσταση για τη δυνατότητα ατομικής μομφής, η Επιτροπή έλαβε σαφή θέση στην ανακοίνωσή της για τη σύνθεση, την οργάνωση και τη λειτουργία της, που εκδόθηκε στις 5 Μαρτίου 1997 και αντίγραφο της οποίας αποστέλλεται απευθείας στο αξιότιμο μέλος και στη Γενική Γραμματεία του Κοινοβουλίου.

Η Επιτροπή υπογραμμίζει ιδίως ότι «η Επιτροπή είναι και οφείλει να παραμείνει συλλογικά υπεύθυνη ενώπιον του Ευρωπαϊκού Κοινοβουλίου. Η ατομική μομφή πρέπει να αποκλειστεί γιατί θα κατέστρεφε τη συλλογικότητα που χαρακτηρίζει την Επιτροπή».
ΓΡΑΠΤΗ ΕΡΩΤΗΣΗ E-0911/97 υποβολή: Willi Rothley (PSE) προς την Επιτροπή (12 Μαρτίου 1997)

Θέμα: Κοινοτικές πιστώσεις προς τη Ρηνανία-Παλατινάτο το 1996

Σε ποιό ύψος και για ποιά μέτρα χορηγήθηκαν πιστώσεις από την Ευρωπαίκή Ένωση στο ομόσπονδο κράτος της Ρηνανίας-Παλατινάτου το 1996;

1. Από το Ευρωπαϊκό Ταμείο Περιφερειακής Ανάπτυξης (ΕΤΠΑ);

2. Από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα προσανατολισμού;

3. Από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα εγγυήσεων;

4. Από το Ευρωπαϊκό Κοινωνικό Ταμείο (ΕΚΤ);

5. Από τα ερευνητικά προγράμματα της Ευρωπαϊκής Κοινότητας;

6. Από τα προγράμματα της Ευρωπαϊκής Κοινότητας στον τομέα του περιβάλλοντος;

7. Από λοιπά προγράμματα της Ευρωπαϊκής Κοινότητας;

Συμπληρωματική απάντηση του κ. Santer εξ ονόματος της Επιτροπής (15 Ιουλίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-1488/97 υποβολή: Carmen Dνez de Rivera Icaza (PSE) προς την Επιτροπή (30 Απριλίου 1997)

Θέμα: Η Ευρώπη κατά του καρκίνου και του καπνίσματος

Μπορεί η Επιτροπή να μας εξηγήσει πώς συμβιβάζονται τα κοινοτικά προγράμματα για την καταπολέμηση του καρκίνου με την επιδότηση της καπνοκαλλιέργειας στην Ευρωπαϊκή Ένωση, όταν προκύπτει σαφώς από τις στατιστικές ότι η κυριότερη αιτία θανάτου από καρκίνο ειναι το κάπνισμα;

Απάντηση του κ. Flynn εξ ονόματος της Επιτροπής (27 Ιουνίου 1997)

Η Επιτροπή συνειδητοποιεί πλήρως την κοινωνική και οικονομική σημασία της καπνοκαλλιέργειας στην Ευρώπη. Αυτός είναι ο λόγος για τον οποίο η Επιτροπή πρότεινε τη συνέχιση, προς το παρόν της κοινής οργάνωσης της αγοράς καπνού αφήνοντας ταυτοχρόνως περιθώρια για μετακίνηση προς υψηλότερης ποιότητας καλλιέργεια και για περαιτέρω βελτίωση της οργάνωσης.

Η έκθεση της Επιτροπής της 18ης Δεκεμβρίου 1996 σχετικά με την αναδιοργάνωση της κοινής αγοράς καπνού ((COM(96)554. )) απαντά ως ένα βαθμό στις ανησυχίες τις οποίες εκφράζει ο αξιότιμος κύριος βουλευτής. Ο στόχος της μεταρρύθμισης αυτής είναι πράγματι η διατήρηση της απασχόλησης που συνδέεται με την καπνοκαλλιέργεια στην Ευρώπη αυξάνοντας ταυτόχρονα την ποιότητα της παραγωγής. Επιπλέον η Επιτροπή αναγνωρίζει την ανάγκη ενίσχυσης όσων επιθυμούν να εγκαταλείψουν αυτόν τον τομέα παραγωγής.

Σχετικά με το ίδιο θέμα, η Επιτροπή ενέκρινε επίσης μια ανακοίνωση για την απαγόρευση του καπνίσματος ((COM(96)609. )). Η ανακοίνωση αυτή στοχεύει στην προώθηση πλατιάς συζήτησης σχετικά με την πολιτική που πρέπει να ακολουθηθεί με στόχο τη μείωση του καπνίσματος. Περιλαμβάνει μια σειρά πολιτικών επιλογών οι οποίες θα μπορούσαν να υιοθετηθούν σε κοινοτικό επίπεδο και σε επίπεδο κρατών μελών για την πρόληψη του καπνίσματος.

Η Επιτροπή πρότεινε την αύξηση από 1% σε 2% της εισφοράς που αποτελεί το ταμείο έρευνας και ενημέρωσης σχετικά με τον καπνό. Το ταμείο αυτό χρηματοδοτεί σχέδια ενημέρωσης του κοινού για τις βλαβερές συνέπειες και τους κινδύνους του καπνίσματος, ενημέρωση η οποία απευθύνεται κυρίως στους νέους. Χρηματοδοτεί επίσης την έρευνα λιγότερο επικίνδυνων ποικιλιών καπνού.
ΓΡΑΠΤΗ ΕΡΩΤΗΣΗ P-1990/97 υποβολή: Caroline Jackson (PPE) προς την Επιτροπή (30 Μαΐου 1997)

Θέμα: Πληροφορίες σχετικά με το ύψος της βοήθειας που χορήγησε η ΕΚ στην επαρχία του Wiltshire, από τον Ιούνιο του 1994

Θα μπορούσε η Επιτροπή να αναφέρει το συνολικό ποσό της κοινοτικής βοήθειας που χορηγήθηκε στην επαρχία του Wiltshire, στο Ηνωμένο Βασίλειο, από τον Ιούνιο του 1994, μέσω:

1. του Ευρωπαϊκού Κοινωνικού Ταμείου

2. του Τέταρτου Προγράμματος Πλαισίου Έρευνας

3. κοινοτικών προγραμμάτων στους τομείς του περιβάλλοντος και της ενέργειας

4. του ΕΓΤΠΕ, τμήματα Προσανατολισμού και Εγγυήσεων

5. άλλα κοινοτικά προγράμματα;

Απάντηση του κ. Santer εξ ονόματος της Επιτροπής (27 Ιουνίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1593/97 υποβολή: Susan Waddington (PSE) προς την Επιτροπή (6 Μαΐου 1997)

Θέμα: Τηλεπικοινωνιακοί σταθμοί βάσης - κίνδυνος για τη δημόσια υγεία

Η ευρωπαϊκή γνώμη ανησυχεί ολοένα και περισσότερο για τους πιθανούς κινδύνους που διατρέχει η δημόσια υγεία από την ανέγερση όλο και περισσότερων τηλεπικοινωνιακών σταθμών βάσης για την εξυπηρέτηση της κινητής τηλεφωνίας. Έχει ενημερωθεί η Επιτροπή για τις ανησυχίες αυτές, και είναι σε θέση να παραθέσει έγκυρα επιστημονικά στοιχεία για τους πιθανούς για την υγεία κινδύνους;

Απάντηση του κ. Bangemann εξ ονόματος της Επιτροπής (19 Ιουνίου 1997)

Η Επιτροπή έχει καλώς υπόψη της τις ανησυχίες του κοινού σε ό,τι αφορά ενδεχόμενους κινδύνους υγείας που σχετίζονται με τη χρήση κινητών τηλεφώνων. Προς τούτου η Επιτροπή ζήτησε τον Οκτώβριο του 1995 από μία διατομεακή ομάδα ανεξαρτήτων εμπειρογνωμόνων να εξετάσει εάν η χρήση της κινητής τηλεφωνίας (κινητά τηλέφωνα και σταθμοί βάσης) προκαλεί προβλήματα υγείας καθώς και να διατυπώσει τις ενδεδειγμένες προτάσεις για περαιτέρω έρευνες στον τομέα αυτόν.

Τον Σεπτέμβριο του 1996, η ομάδα ανέφερε ότι βάσει των διαθέσιμων μελετών και της υφιστάμενης βιβλιογραφίας δεν προκύπτει κανένα στοιχείο που να συνηγορεί υπέρ της άποψης ότι τοιουτοτρόπως αυξάνονται οι κίνδυνοι υγείας. Όμως η ομάδα των εμπειρογνωμόνων κατέληξε επίσης στο συμπέρασμα ότι λόγω του ότι τα διαθέσιμα δεδομένα είναι περιορισμένα και ανεπαρκή θα ήταν αδύνατο να καταλήξει σε ασφαλή συμπεράσματα και ως εκ τούτου απαιτείται η διενέργεια περαιτέρω ερευνών. Η ομάδα συνέστησε ένα ερευνητικό πλαίσιο για το έργο αυτό διαρκείας πέντε ετών.

Η Επιτροπή επί του παρόντος εξετάζει τις δυνατότητες περαιτέρω ερευνών στον τομέα αυτό συναρτήσει των προτάσεών της για το πέμπτο πρόγραμμα πλαίσιο. Οι δυνατότητες συνεργασίας με άλλες χώρες εκτός Ευρώπης εξετάζονται επίσης παράλληλα με τον ρόλο που ενδέχεται να διαδραματίσει η Παγκόσμια Οργάνωση υγείας στον τομέα της αξιολόγησης των κινδύνων για την υγεία.

Το Αξιότιμο μέλος του Κοινοβουλίου παραπέμπεται επίσης στην πρόσφατη απάντηση που δόθηκε στην ερώτηση των Ε-653/97 του κ.Camison Asensio ((βλέπε σελίδα 23. ))
ΓΡΑΠΤΗ ΕΡΩΤΗΣΗ E-1426/97 υποβολή: Phillip Whitehead (PSE) προς την Επιτροπή (23 Απριλίου 1997)

Θέμα: Εναρμόνιση της ηλεκτρικής τάσεως

Είναι ενήμερη η Επιτροπή σχετικά με τις διαφορές που υφίστανται ανάμεσα στις επιτρεπόμενες χαμηλές τάσεις των δικτύων ηλεκτρικού ρεύματος, σύμφωνα με τις προδιαγραφές CENELEC HD 472 S1, και αυτές που ορίζονται για τη δοκιμή των ηλεκτρικών συσκευών οικιακής χρήσεως στις ευρωπαϊκές προδιαγραφές που απαριθμούνται στην Οδηγία Χαμηλής Τάσεως, και ότι η διαφορά αυτή σημαίνει ότι είναι πολύ πιθανό οι συσκευές αυτές να λειτουργούν στο δίκτυο υπό τάση που υπερβαίνει αυτές υπό τις οποίες δοκιμάστηκαν οι συσκευές;

Ποιά μέτρα προτίθεται να λάβει η Επιτροπή ώστε να αναλάβει η Ευρωπαϊκή Επιτροπή Τυποποίησης CENELEC να επανορθώσει το ζήτημα αυτό;

Aπάντηση του κ. Βangemann εξ ονόματος της Επιτροπής (20 Ιουνίου 1997)

Το 1988, η Cenelec, Eυρωπαϊκή Επιτροπή ηλεκτροτεχνικής τυποποίησης, ενέκρινε το εναρμονισμένο πρότυπο ΗD 472 S1 (Ονομαστικές τάσεις για δημόσια συστήματα ηλεκτροδότησης χαμηλής τάσης). Σε διάφορα στάδια και μετά από μια μεταβατική περίοδο που τελειώνει το 2003, οι ονομαστικές τάσεις σε όλες τις χώρες του Ευρωπαϊκού οικονομικού χώρου (ΕΟΧ) θα έχουν εξελιχθεί βαθμιαία προς μια πρότυπη τάση 230 V+/-10%. Mετέπειτα είναι δυνατόν να αποφασισθούν πιο περιορισμένα όρια ανοχής.

Η Επιτροπή αντιλαμβάνεται ότι η CENELEC έχει πλήρη επίγνωση της ανάγκης να εξετασθούν οι επιπτώσεις της εν λόγω εναρμόνισης στα πρότυπα των προϊόντων και ειδικά στα πρότυπα της ασφάλειας όσον αφορά τον ηλεκτρολογικό εξοπλισμό που καλύπτεται από την οδηγία 73/23/ΕΟΚ (οδηγία χαμηλής τάσης) ((ΕΕ L 77 26.3.1973 )). Καίτοι η εν λόγω οδηγία αναμφισβήτητα λαμβάνει υπόψη σχετικά μεγάλα περιθώρια ασφάλειας, φαίνεται αναγκαίο να εκτιμηθεί η επίπτωση αυτών των αλλαγών στις δοκιμές των προϊόντων. Οι δοκιμές αυτές βασίζονται ουσιαστικά στην αποτιμούμενη τάση,όπως αυτή καθορίζεται από τον κατασκευαστή ώστε να αποφεύγονται ανακολουθίες που θα επηρεάζουν τα λειτουργικά χαρακτηριστικά ορισμένων προϊόντων.

Οιεργασίες που προοδεύουν στην CENELEC,σε στενή συνεργασία με την Διεθνή Ηλεκτροτεχνική Επιτροπή (ΙΕC), για να μελετηθεί η εισαγωγή των αναγκαίων τροποποιήσεων στα πρότυπα σε εύθετο χρόνο.

Κατά συνέπεια, η Επιτροπή είναι πεπεισμένη ότι οι ενεχόμενοι οργανισμοί τυποποίησης θα επαληθεύσουν με τον κατάλληλο τρόπο τη συνοχή μεταξύ του ΗD 472 S1 και των προτύπων που έχουν εκπονηθεί από τις επιτροπές των τεχνολογικών προϊόντων και αναφέρονται στην οδηγία χαμηλής τάσης. Σ'αυτό το στάδιο, δεν έχει κανένα λόγο να παρέμβει ενώπιον της CENELEC.

Επιπλέον, επί του παρόντος, δεν έχουν υποπέσει στην αντίληψη της Επιτροπής προβλήματα ασφάλειας προερχόμενα από την έλλειψη συνοχής μεταξύ του ΗD 472 S1 και των διαφόρων σχετικών προτύπων προϊόντος. Όντως, μέχρι στιγμής, κανένα κράτος μέλος δεν έθεσε υπό αμφισβήτηση, μέσω της εφαρμογής των διατάξεων ασφαλίσεων που θεσπίζονται στην οδηγία χαμηλής τάσης, ένα ή περισσότερα του ενός πρότυπα στα οποία αναφέρεται η εν λόγω οδηγία. Συνεπώς, φαίνεται ότι τα κράτη μέλη είναι της γνώμης ότι τα περιθώρια ασφάλειας που ισχύουν για τις δοκιμές παρέχουν ένα ορθό επίπεδο ολικής ασφάλειας του ηλεκτρολογικού εξοπλισμού.
ΓΡΑΠΤΗ ΕΡΩΤΗΣΗ E-0650/97 υποβολή: Carlos Robles Piquer (PPE) προς την Επιτροπή (6 Μαρτίου 1997)

Θέμα: Παράνομη μετανάστευση μέσω Ιταλίας

Ο κ. Tamas Kiss, ανώτερος αξιωματούχος του «Διεθνούς Κέντρου για την Ανάπτυξη της Μεταναστευτικής Πολιτικής», οργάνωσης διακυβερνητικής που εδρεύει στη Βιέννη, δήλωσε προσφάτως ότι «η Ιταλία είναι μία από τις κυριώτερες χώρες προορισμού των λαθρομεταναστών οι οποίοι επιθυμούν να εισέλθουν στην Ευρωπαϊκή Ένωση» (βλέπε International Herald Tribune», Παρίσι 11 Φεβρουαρίου 1997). Η συντάκτρια της είδησης, Celestine Bohlen, προσθέτει ότι»το κύριο πρόβλημα είναι η έλλειψη συντονισμού μεταξύ των ιταλικών υπηρεσιών που είναι αρμόδιες για τις ακτές», ο αριθμός των οποίων ανέρχεται τουλάχιστον στις τέσσερις.

Δοδέντος ότι η κατάσταση αυτή έχει αντίκτυπο σε ολόκληρη την Ένωση, θα μπορούσε η Επιτροπή να επαληθεύσει τα ανωτέρω και να μας πληροφορήσει με ποιό τρόπο παρεμβαίνει για να τεθεί τέρμα στις παράνομες αυτές δραστηριότητες;

Απάντηση της κ. Gradin εξ ονόματος της Επιτροπής (18 Απριλίου 1997)

Η Επιτροπή ενημερώνεται τακτικά στο πλαίσιο των εργασιών του τίτλου VI της Συνθήκης για την Ευρωπαϊκή Ενωση για την ύπαρξη ρευμάτων παράνομης μετανάστευσης προς τα κράτη μέλη. Από την άποψη αυτή, η γεωγραφική θέση ορισμένων κρατών μελών, όπως η Ιταλία, μπορεί βεβαίως να τα εκθέτει περισσότερο σε αυτά τα ρεύματα παράνομης μετανάστευσης, αλλά όλα τα κράτη μέλη αντιμετωπίζουν αυτού του είδους το πρόβλημα.

Η καταπολέμηση των ρευμάτων παράνομης μετανάστευσης απαιτεί κυρίως τον έλεγχο των εξωτερικών συνόρων. Το κείμενο του σχεδίου σύμβασης για τα εξωτερικά σύνορα ((Πρόταση απόφασης που κατατέθηκε από την Επιτροπή, βασισμένη στο άρθρο Κ.3 της Συνθήκης για την Ευρωπαϊκή Ενωση, για την σύναψη σύμβασης σχετικά με τον έλεγχο των προσώπων κατά τη διέλευση των εξωτερικών συνόρων των κρατών μελών (ΕΕ C 11 της 15.1.1994). )) δεν στάθηκε δυνατόν να εγκριθεί μέχρι σήμερα λόγω διαφορετικών απόψεων μεταξύ ορισμένων κρατών μελών.

Πρέπει ωστόσο να σημειωθεί ότι, ακόμη και αν η σύμβαση αυτή ίσχυε, η οργάνωση και ο συντονισμός των αρμόδιων για τον έλεγχο της μετανάστευσης υπηρεσιών θα εξακολουθούσε να υπάγεται αποκλειστικά στην εσωτερική αρμοδιότητα των κρατών μελών και επομένως, στη συγκεκριμένη περίπτωση, στην αρμοδιότητα της Ιταλίας.

Εξάλλου, η Επιτροπή υπογραμμίζει ότι θέτει σε εφαρμογή από το 1996 προγράμματα συνεργασίας μεταξύ των διοικήσεων των κρατών μελών. Τα προγράμματα αυτά, που περιλαμβάνουν κοινοτική χρηματοδότηση, επιτρέπουν να αναπτυχθεί η κατάρτιση καθώς και η αμοιβαία γνωριμία από τους υπαλλήλους μεθόδων και διαδικασιών που χρησιμοποιούνται από τους συναδέλφους τους των υπολοίπων κρατών μελών, συμβάλλοντας κατ' αυτόν τον τρόπο στη βελτίωση των δυνατοτήτων των εθνικών διοικήσεων να αντιμετωπίζουν τα προβλήματα που αναφέρει το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1927/97 υποβολή: Angela Sierra Gonzαlez (GUE/NGL), Nel van Dijk (V), Magdalene Hoff (PSE), Doeke Eisma (ELDR), Gianni Tamino (V) και Antoni Gutiιrrez Dνaz (GUE/NGL) προς την Επιτροπή (4 Iουνίου 1997)

Θέμα: Εκτίμηση περιβαλλοντικών επιπτώσεων στη νήσο El Hierro (Κανάριοι Νήσοι-Ισπανία)

Το Υπουργειο Αμυνας της Ισπανίας, μέσω του Εθνικού Ινστιτούτου Αεροδιαστημικής Τεχνολογίας (ΙΝΤΑ), σχεδιάζει να δημιουργήσει ένα διαστημικό κέντρο εκτόξευσης στη νήσο El Hierro (Κανάριοι Νήσοι).

Το σχέδιο αυτό, που ειναι ήδη γνωστό από τό έγγραφο του INTA «Προκαταρκτικός ορισμός.Διαστημικό Κέντρο Εκτόξευσης», και τη μελέτη «Site Survey and Engineering Assessments for Space Launch Facilities at El Hierro. Canary Islands», που εκπόνησε η Bechtel National, Inc., μπορεί νά έχει ευρείες αρνητικές επιπτώσεις για το φυσικό περιβάλλον και τον άνθρωπο στη νήσο El Hierro, σε αντίθεση προς την οδηγία 85/337/ΕΟΚ ((ΕΕ L 175 της 5.7.1985, σελ. 40. )), ανατρέποντας την ισορροπία που υφίσταται μεταξύ της διατήρησης των οικοτόπων της νήσου και του αναπτυξιακού της μοντέλου.

Εξ άλλου, η περιοχή στην οποία πρόκειται να εγκατασταθεί το εν λόγω Κέντρο θα μπορούσε να ενταχθεί στο Δίκτυο 2000, που περιλαμβάνει τις ζώνες «ειδικής προστασίας», που προβλέπονται από την οδηγία 92/43/ΕΟΚ, του Συμβουλίου, σχετικά με τη διατήρηση των γυσικών οικοτόπων της άγριας πανίδας και χλωρίδας.

Τί μέτρα σκέπτεται να λάβει η Επιτροπή για να μελετηθούν οι περιβαλλοντικές επιπτώσεις, όπως ορίζει η οδηγία 85/337/ΕΟΚ, σχετικά με τον αντίκτυπο που έχουν ορισμένα δημόσια και ιδιωτικά έργα στο περιβάλλον;

Απάντηση της κας Bjerregaard εξ ονόματος της Επιτροπής (18 Ιουλίου 1997)

Τα Αξιότιμα Μέλη του Κοινοβουλίου παρακαλούνται να ανατρέξουν στην απάντηση της Επιτροπής στη γραπτή ερώτηση E-1413/97 της κας Van Dijk και του κ. Eisma ((βλέπε σελίδα 83. )).
ΓΡΑΠΤΗ ΕΡΩΤΗΣΗ E-1776/97 υποβολή: Jesϊs Cabezσn Alonso (PSE) προς την Επιτροπή (27 Μαΐου 1997)

Θέμα: Πράσινη Βίβλος για τη μείωση του χρόνου εργασίας

Ο υπεύθυνος επί κοινωνικών θεμάτων και θεμάτων απασχόλησης Επίτροπος, κ. Flynn, υπέβαλε στο Συμβούλιο Υπουργών Εργασίας της Ένωσης την Πράσινη Βίβλο σχετικά με τη «συνενόηση για μία νέα οργάνωση εργασίας» με την οποία η Επιτροπή επιθυμεί να ανταποκριθεί σε ορισμένες από τις προτάσεις που υπέβαλε το Ευρωπαϊκό Κοινοβούλιο, δια της εκθέσεως του κ. Rocard, σε θέματα μείωσης και ανακατανομής του χρόνου εργασίας.

Μπορεί η Επιτροπή να διευκρινίσει ποιά θεσμική διαδικασία θα ακολουθηθεί ως προς την Πράσινη Βίβλο και εντός ποίων προθεσμιών θα διαμορφωθούν συγκεκριμένες προτάσεις βάσει του εν λόγω εγγράφου;

Απάντηση του κ. Pαdraig Flynn εξ ονόματος της Επιτροπής (27 Ιουνίου 1997)

Η Επιτροπή εξέδωσε το Πράσινο Βιβλίο της «Σύμβαση για νέα οργάνωση της εργασίας» ((COM (97) 128. )) στις 16.04.1997. Όπως αναφέρθηκε στη διάρκεια της συζήτησης στο Κοινοβούλιο στις 17.09.1996 σχετικά με την έκθεση του κ. Michel Rocard για το χρόνο εργασίας, αυτό ετοιμάσθηκε ως απάντηση στην πρωτοβουλία του Κοινοβουλίου, παρόλο που, όπως προβλέφθηκε τότε, θέτει τη συζήτηση σε ευρύτερο πλαίσιο.

Το Πράσινο Βιβλίο γνωρίζει ευρεία κυκλοφορία. Έχει αποσταλεί επίσημα στο Κοινοβούλιο και σε άλλα κοινοτικά όργανα και σε οργανώσεις που αντιπροσωπεύουν διαχείριση και εργαζομένους σε ευρωπαϊκό επίπεδο. Ο κύριος στόχος του εγγράφου είναι να ενθαρρύνει μια ευρωπαϊκή συζήτηση σχετικά με τις νέες μορφές οργάνωσης της εργασίας. Η Επιτροπή αναμένει με ιδιαίτερο ενδιαφέρον τη συζήτηση αυτή στο Κοινοβούλιο.

Τα σχόλια για το Πράσινο Βιβλίο πρέπει να υποβληθούν έως τις 30.11.1997. Η Επιτροπή θα αποφασίσει την περαιτέρω δράση που πρέπει να αναλάβει σύμφωνα με τα σχόλια που θα έχουν ληφθεί.
ΓΡΑΠΤΗ ΕΡΩΤΗΣΗ E-1816/97 υποβολή: John Corrie (PPE) προς την Επιτροπή (28 Μαΐου 1997)

Θέμα: Ψήφισμα ΑΚΕ σχετικά με τους μεγάλους πιθήκους και την καταστροφή των τροπικών δασών

Ποιά υπήρξε η απάντηση της Επιτροπής στο ψήφισμα σχετικά με τη θήρα και τη θανάτωση των μεγάλων πιθήκων και την καταστροφή των τροπικών δασών στην Κεντρική και Δυτική Αφρική, το οποίο εγκρίθηκε από την Συνέλευση Ίσης Εκπροσώπησης ΑΚΕ-ΕΕ το Μάρτιο του 1996;

Ποιά μέτρα σκοπεύει να λάβει η Επιτροπή για να υποστηρίξει τους στόχους του ψηφίσματος και να διασφαλίσει ότι οι συστάσεις του θα τύχουν πλήρους και καταλλήλου προσοχής;

Απάντηση του κ. Pinheiro εξ ονόματος της Επιτροπής (30 Ιουνίου 1997)

Η κατανάλωση κρέατος πιθήκου αποτελεί παραδοσιακό μέρος της ζωής των ανθρώπων που ζουν στα δάση της Κεντρικής Αφρικής. Από πρακτικής πλευράς, η κατάργηση της παράνομης θήρας είναι ιδιαίτερα δύσκολη λόγω της μη δυνατότητας πρόσβασης στην περιοχή και του μεγάλου μεγέθους της περιφέρειας.

Ωστόσο, μεταξύ του 1992-1996, η Επιτροπή, μαζί με τις κυβερνήσεις των χωρών της Κεντρικής Αφρικής, στο πλαίσιο της περιφερειακής συνεργασίας με την Κεντρική Αφρική, εφάρμοσε την πρώτη φάση του προγράμματος Ecofac - το οποίο μέχρι σήμερα έχει λάβει 26,5 εκ. ECU ως στήριξη στο πλαίσιο του 6ου Ευρωπαϊκού Ταμείου Ανάπτυξης (ΕΤΑ) («Διατήρηση και ορθολογική χρησιμοποίηση των δασικών οικοσυστημάτων της Κεντρικής Αφρικής»).

Το πρόγραμμα καθιέρωσε έξι ζώνες προστασίας με σκοπό να διατηρηθούν είδη ζώων που απειλούνται ιδιαίτερα, όπως οι μεγάλοι πίθηκοι. Επίσης, προετοιμάστηκαν ειδικές εκστρατείες ενημέρωσης και καθοδηγητικές δημοσιεύσεις που απευθύνονται στους τοπικούς πληθυσμούς, κινώντας το θέμα των απειλούμενων ειδών.

Επιπλέον, το 1996, η Επιτροπή χρηματοδότησε πρόγραμμα για την εκτροφή θηραμάτων στην Γκαμπόν, για να μειώσει την πίεση στο απόθεμα της άγριας πανίδας.

Για τη δεύτερη φάση του Ecofac, που άρχισε τους πρώτους μήνες του 1997, χορηγήθηκαν 16 εκ. ECU για να συνεχιστούν και να ενταθούν αυτές οι δράσεις.
ΓΡΑΠΤΗ ΕΡΩΤΗΣΗ E-1367/97 υποβολή: Joaquνn Sisσ Cruellas (PPE) προς την Επιτροπή (21 Απριλίου 1997)

Θέμα: Αμοιβαία αναγνώριση των γενικών φαρμάκων

Η Ευρωπαϊκή Ένωση Γενικών Φαρμάκων (EGA) εξέφρασε στην Επιτροπή τις ανησυχίες της όσον αφορά τις διεξαγόμενες εργασίες για την εναρμόνιση των διαδικασιών καταχώρησης των προϊόντων γενικής χρήσης, με στόχο την εφαρμογή της αμοιβαίας τους αναγνώρισης από τον Ιανουάριο του 1998. Σύμφωνα με την EGA, στην πραγματικότητα, εάν δεν βρεθεί μια ταχεία λύση, η εναρμόνιση είναι αδύνατη, δεδομένου ότι οι θεραπευτικές χρήσεις και οι επιτρεπόμενες δοσολογίες για ορισμένα από τα προϊόντα αυτά δεν είναι ίδιες σε όλα τα κράτη μέλη, πράγμα που περιορίζει την δυνατότητα πρόσβασης των προϊόντων σε διάφορες ορισμένες εθνικές αγορές.

Ποιά είναι η γνώμη της Επιτροπής για το πρόβλημα που θέτει η Ευρωπαϊκή Ένωση Γενικών Φαρμάκων και ποιά μέτρα προτείνει για το θέμα αυτό;

Απάντηση του κ. Bangemann εξ ονόματος της Επιτροπής (2 Ιουνίου 1997)

Η ερώτηση του Αξιότιμου Μέλους του Κοινοβουλίου αφορά τη λειτουργία της διαδικασίας αμοιβαίας αναγνώρισης, που διευκολύνει την πρόσβαση των φαρμακευτικών προϊόντων σε μια ενιαία αγορά με το συντονισμό των εθνικών διαδικασιών.

Για να επωφεληθεί ένα φαρμακευτικό προϊόν από τον εν λόγω συντονισμό, πρέπει να υποβληθούν πανομοιότυποι φάκελοι σε καθένα από τα κράτη μέλη, στα οποία πρόκειται να τεθεί σε κυκλοφορία το προϊόν. Τα κράτη μέλη έχουν κατόπιν στη διάθεσή τους χρονικό διάστημα 90 ημερών για να αναγνωρίσουν την πρώτη άδεια κυκλοφορίας ή, σε περίπτωση όπου ένα κράτος μέλος θεωρεί ότι δημιουργούνται κίνδυνοι για τη δημόσια υγεία, το ζήτημα μπορεί να παραπεμφθεί για διαιτησία στον Ευρωπαϊκό Οργανισμό Αξιολόγησης Φαρμάκων, που εδρεύει στο Λονδίνο. Η Επιτροπή εκδίδει με διαδικασία επιτροπής απόφαση, η οποία είναι δεσμευτική για τα συγκεκριμένα κράτη μέλη.

Η διαδικασία αυτή ισχύει από την 1η Ιανουαρίου 1995 7 οι άδειες κυκλοφορίας που είχαν χορηγηθεί πριν από την ημερομηνία αυτή δεν είναι συντονισμένες. Είναι συνεπώς πιθανόν οι θεραπευτικές χρήσεις και η δοσολογία να διαφέρουν για τα προϊόντα αυτά αλλά υπάρχει επίσης δυνατότητα συντονισμού εκ των υστέρων.

Αυτή η έλλειψη εναρμόνισης δεν παρεμποδίζει ωστόσο την πρόσβαση στην αγορά των φαρμακευτικών προϊόντων με κοινόχρηστη ονομασία, δεδομένου ότι για ένα προϊόν με κοινόχρηστη ονομασία είναι δυνατόν να γίνει χρήση της συντονιστικής διαδικασίας (εφόσον πληρούνται οι αναγκαίες προϋποθέσεις) ή να υποβληθεί αίτηση σε εθνικό επίπεδο, όπως προηγουμένως.

Για να επεξηγήσει τις διαδικασίες και τις διαθέσιμες επιλογές, η Επιτροπή συντάσσει τώρα αναθεωρημένη έκδοση της συλλογής «Οι κανόνες που διέπουν τα φαρμακευτικά προϊόντα στην Ευρωπαϊκή Ενωση, Τόμος ΙΙΑ: Οδηγίες προς τους υποβάλλοντες αίτηση».
ΓΡΑΠΤΗ ΕΡΩΤΗΣΗ E-1685/97 υποβολή: Barbara Schmidbauer (PSE) προς την Επιτροπή (20 Μαΐου 1997)

Θέμα: Νέα διαμόρφωση της πλατείας Schuman

Έλαβε η Επιτροπή κατά τη διαμόρφωση της πλατείας Schuman τα απαραίτητα μέτρα ώστε η νέα εγκατάσταση να είναι προσπελάσιμη σε άτομα με ειδικές ανάγκες;

Απάντηση του κ. Liikanen εξ ονόματος της Επιτροπής (16 Ιουνίου 1997)

Η Επιτροπή δεν είναι αρμόδια για την ενδεχόμενη αναδιαμόρφωση της πλατείας Schuman, για την οποία υπεύθυνες είναι οι βελγικές αρχές.

Πάντως, η Επιτροπή πληροφορεί το αξιότιμο μέλος του Κοινοβουλίου ότι τα ευρωπαϊκά όργανα συμμετέχουν στην οργάνωση και στη χρηματοδότηση διεθνούς αρχιτεκτονικού διαγωνισμού για τη βελτίωση της κυκλοφορίας των πεζών στην ευρωπαϊκή συνοικία. Μετά από αίτημα της Επιτροπής που υποστηρίζεται από το Κοινοβούλιο, το Συμβούλιο και τις βελγικές περιφερειακές αρχές, αποφασίστηκε να δοθεί προσοχή στις ανάγκες των ατόμων με ειδικές ανάγκες στις μελέτες που πρόκειται να πραγματοποιηθούν.